b'\n_START_ARTICLE_\nB\xc4\x83t\xc4\x83lia de la Nocera\n_START_PARAGRAPH_\nB\xc4\x83t\xc4\x83lia de la Nocera sau Scafati a fost o confruntare militar\xc4\x83 major\xc4\x83 cu participarea regelui Roger al II-lea al Siciliei \xc8\x99i a constituit unul dintre cele dou\xc4\x83 \xc3\xaenfr\xc3\xa2ngeri majore ale sale (cealalt\xc4\x83 fiind b\xc4\x83t\xc4\x83lia de la Rignano), \xc3\xaen fa\xc8\x9ba contelui Rainulf al II-lea de Alife.\n_START_SECTION_\nContextul\n_START_PARAGRAPH_\n\xc3\x8en 1132, contele rebel Rainulf a adunat o puternic\xc4\x83 for\xc8\x9b\xc4\x83 armat\xc4\x83 al\xc4\x83turi de aliatul s\xc4\x83u, principele Robert al II-lea de Capua din familia Drengot. R\xc4\x83scula\xc8\x9bii s-au grupat \xc3\xaen dreptul ora\xc8\x99ului Benevento, care, de\xc8\x99i credincios fa\xc8\x9b\xc4\x83 de regele Roger al II-lea, s-a predat imediat. Roger, surprins de acest atac, \xc8\x99i-a retras armata \xc3\xaentorc\xc3\xa2ndu-se pentru a ataca Nocera, cel mai fortificat ora\xc8\x99 din Principatul de Capua dup\xc4\x83 Capua \xc3\xaens\xc4\x83\xc8\x99i. Retragerea peste Mun\xc8\x9bii Apenini a fost surprinz\xc4\x83tor de rapid\xc4\x83, \xc3\xaens\xc4\x83 rebelii s-au mi\xc8\x99cat cu aceea\xc8\x99i vitez\xc4\x83, pentru a intercepta armata regal\xc4\x83 la Nocera. Roger a reu\xc8\x99it s\xc4\x83 distrug\xc4\x83 unicul pod de deasupra r\xc3\xa2ului Sarno. R\xc4\x83scula\xc8\x9bii, cu o rapiditate la fel de miraculoas\xc4\x83, au reu\xc8\x99it s\xc4\x83 construiasc\xc4\x83 un pod temporar \xc8\x99i s-au deplasat pentru a pre\xc3\xaent\xc3\xa2mpina asediul Nocerei.\n_START_SECTION_\nDesf\xc4\x83\xc8\x99urarea for\xc8\x9belor\n_START_PARAGRAPH_\nRoger a fost nevoit s\xc4\x83 ridice asediul la sosirea armatei rebele, iar Rainulf de Alife a trimis 250 de cavaleri \xc3\xaen dreptul zidurilor ora\xc8\x99ului, pentru a crea o diversiune, desprinz\xc3\xa2nd o frac\xc8\x9biune din trupele regale. Armata rebel\xc4\x83 era format\xc4\x83 din dou\xc4\x83 aripi. Robert de Capua se afla la comanda flancului st\xc3\xa2ng, iar Rainulf conducea aripa dreapt\xc4\x83. Fiecare dintre flancuri era la r\xc3\xa2ndul s\xc4\x83u separat \xc3\xaen c\xc3\xa2te trei diviziuni. Diviziunea lui Robert era \xc3\xaen forma\xc8\x9bie de coloan\xc4\x83, cu trupele c\xc4\x83lare \xc3\xaen prima \xc8\x99i a treia linie, pe c\xc3\xa2nd infanteri\xc8\x99tii erau masa\xc8\x9bi \xc3\xaen linia a doua. Rainulf \xc8\x99i-a grupat toat\xc4\x83 cavaleria cu diviziunile sale \xc3\xaen linie. Regele Roger \xc8\x99i-a grupat armata \xc3\xaen opt diviziuni. Acestea erau dispuse \xc3\xaen dreptul aripii \xc3\xaen coloan\xc4\x83 a lui Robert, anume o diviziune \xc3\xaen fa\xc8\x9ba celeilalte. Trupele regale, care includeau infanterie musulman\xc4\x83, se spune c\xc4\x83 ar fi cuprins 3.000 cavaleri\xc8\x99ti \xc8\x99i 40.000 infanteri\xc8\x99ti, "cifre care erau desigur exagerate."_NEWLINE_For\xc8\x9b\xc3\xa2nd o trecere, armata rebelilor se afla "\xc3\xaentr-o pozi\xc8\x9bie periculoas\xc4\x83 tactic, dat fiind c\xc4\x83, av\xc3\xa2nd r\xc3\xa2ul \xc3\xaen spate, ar fi fost mic\xc4\x83 posibilitatea unei retrageri \xc3\xaen ordine de-a lungul singurului pod peste Sarno."\n_START_SECTION_\nB\xc4\x83t\xc4\x83lia\n_START_PARAGRAPH_\n\xc3\x8en 24 iulie, \xc3\xaentr-o zi de duminic\xc4\x83, Roger a pornit confruntarea, provoc\xc3\xa2ndu-i pe cavalerii principelui de Capua. Trupele regale au spart primele dou\xc4\x83 linii ale lui Robert. Infanteria capuan\xc4\x83 s-a retras peste podul proasp\xc4\x83t construit, care s-a pr\xc4\x83bu\xc8\x99it \xc8\x99i se presupune c\xc4\x83 un num\xc4\x83r de 1.000 de cavaleri ai rebelilor s-ar fi \xc3\xaenecat. Cea de a treia diviziune capuan\xc4\x83 s-a men\xc8\x9binut \xc3\xaens\xc4\x83 pe pozi\xc8\x9bii \xc8\x99i a trecut la contraatac. \xc3\x8en acela\xc8\x99i timp, cea de a doua diviziune a armatei regale fusese trimis\xc4\x83 \xc3\xaen lupt\xc4\x83. Roger a ordonat o a doua \xc8\x99arj\xc4\x83, care ini\xc8\x9bial s-a desf\xc4\x83\xc8\x99urat cu succes, \xc3\xaemping\xc3\xa2nd \xc3\xaenapoi pe capuanii r\xc4\x83ma\xc8\x99i._NEWLINE_\xc3\x8en acel moment, Rainulf a intrat \xc3\xaen lupt\xc4\x83 cu 500 dintre oamenii s\xc4\x83i c\xc4\x83lare din centru. El a lovit flancul st\xc3\xa2ng al lui Roger, iar trupele regale au \xc3\xaenceput s\xc4\x83 \xc3\xae\xc8\x99i piard\xc4\x83 din av\xc3\xa2nt. \xc3\x8enainte ca acestea s\xc4\x83 primeasc\xc4\x83 \xc3\xaent\xc4\x83riri, Rainulf \xc3\xae\xc8\x99i trimisese deja diviziunile sale, mai \xc3\xaent\xc3\xa2i cea dreapt\xc4\x83, apoi pe cea din st\xc3\xa2nga. Trupele regale s-au f\xc4\x83r\xc3\xa2mi\xc8\x9bat sub "loviturile succesive primite una dup\xc4\x83 alta." Roger \xc3\xaensu\xc8\x99i a \xc3\xaencercat s\xc4\x83 le \xc3\xaensufle\xc8\x9beasc\xc4\x83, \xc3\xaens\xc4\x83 ele se aflau deja \xc3\xaen retragere, fuga primelor dou\xc4\x83 diviziuni cre\xc3\xa2nd panic\xc4\x83 asupra celorlalte. Regele a sc\xc4\x83pat cu greu c\xc4\x83tre Salerno, fiind p\xc4\x83zit de numai patru cavaleri. Victoria r\xc4\x83scula\xc8\x9bilor era astfel categoric\xc4\x83.\n_START_SECTION_\nUrm\xc4\x83rile\n_START_PARAGRAPH_\n700 de cavaleri au fost captura\xc8\x9bi, ca \xc8\x99i 24 de baroni din trupele regale, al\xc4\x83turi de tab\xc4\x83ra regal\xc4\x83. Infanteria regal\xc4\x83 a suferit pierderi grele \xc3\xaen deruta creat\xc4\x83. Prada a fost imens\xc4\x83, potrivit at\xc3\xa2t simpatizantului cauzei rebelilor Falco de Benevento, c\xc3\xa2t \xc8\x99i episcopului regalist Henric de Sant\'Agata. Printre bunurile capturate se num\xc4\x83ra \xc8\x99i bula antipapei Anacletus al II-lea care \xc3\xaei conferea lui Roger titlul regal. Pe termen lung \xc3\xaens\xc4\x83, b\xc4\x83t\xc4\x83lia a fost de mic\xc4\x83 importan\xc8\x9b\xc4\x83, totu\xc8\x99i, dat fiind c\xc4\x83 papa Inocen\xc8\x9biu al II-lea \xc8\x99i \xc3\xaemp\xc4\x83ratul Lothar al III-lea nu au continuat mar\xc8\x99ul la sud de Roma, rebelii, lipsi\xc8\x9bi de sprijin suplimentar, au pierdut mult din ceea ce au c\xc3\xa2\xc8\x99tigat \xc3\xaen urma b\xc4\x83t\xc4\x83liei de la Nocera, fiind nevoi\xc8\x9bi s\xc4\x83 se predea p\xc3\xa2n\xc4\x83 \xc3\xaen iulie 1134.'